SET เสี่ยงผันผวนก่อนหยุดยาว จับตา OR เทรดวันแรก!
SET เสี่ยงผันผวนก่อนหยุดยาว จับตา OR เทรดวันแรก!
11 ก.พ. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มตลาดหุ้นไทยวันนี้คาดว่าดัชนีจะแกว่งตัวผันผวน จากการที่ตลาดหุ้นในภูมิภาคเอเชียส่วนใหญ่ปิดทำการในเทศกาลตรุษจีน และเป็นช่วงวันทำการสุดท้ายก่อนตลาดหุ้นไทยจะปิดในวันหยุดพิเศษพรุ่งนี้ (12 ก.พ.) ทำให้ทิศทางของตลาดอาจจะซึมได้เล็กน้อย
อย่างไรก็ตาม ยังมีปัจจัยบวกจากราคาน้ำมันที่ปรับเพิ่มขึ้น และการถ้อยแถลงของประธานธนาคารกลางสหรัฐฯ (เฟด) ที่ยังคงใช้มาตรการผ่อนคลายทางการเงินต่อ อีกทั้งยังมีความคาดหวังเกี่ยวกับความคืบหน้าของมาตรการกระตุ้นสหรัฐฯมากขึ้น และวันนี้ตลาดหุ้นไทยมีหุ้นขนาดใหญ่ที่เข้าซื้อขายในตลาดวันแรก คือ บริษัท ปตท.น้ำมันและค้าปลีก จำกัด (มหาชน) หรือ OR ซึ่งมีมูลค่าตลาดใหญ่ราว 2 แสนล้านบาท ที่จะเข้ามาเป็นปัจจัยหนุนให้กับตลาดหุ้นไทยได้ส่วนหนึ่ง แม้ว่าเมื่อวานนี้ดัชนีจะปรับลดลงมาเล็กน้อย แต่ยังไม่หลุดระดับแนวรับที่ 1,510 จุด ซึ่งยังเป็นมีโอกาสแกว่งตัวขึ้นได้ต่อ และให้แนวต้านที่ 1,530 จุด